Ritratt: Domenic Aquilina  It-tim nazzjonali tal-irġiel ta' Malta ġarrab telfa ta' 0-4 kontra s-Slovenja f'daru fis-seba' logħba ta' kwalifikazzjoni tat-Tazza tad-Dinja tal-2022. Din il-logħba kienet l-ewwel waħda għad-difensur Zach Muscat bħala l-kaptan tat-tim Nazzjonali Malta u l-ewwel logħba mat-tim tal-irġiel għall-plejer ta' Floriana F.C Adam Magri Overend. Wara numru ta' riżultati pożittivi li ġabu aktar ottimiżmu mill-partitarji Maltin, din it-telfa wriet li għad fadal xi jsir biex it-tim Malti jtejjeb il-prospetti tiegħu. Minkejja li s-Slovenja bdew tajjeb, Malta kellha l-ewwel ċans tal-logħba wara ħames minuti meta Cain Attard qassam lejn Luke Montebello li ra x-xutt tiegħu salvat bla l-ebda diffikultà mill-gowlkiper Jan Oblak. Malta tilfet ċans tad-deheb fid-disa' minuta meta Attard naqas milli jikkonverti mill-kross ta' Joseph Mbong u d-difensur Sloven Bijol kważi kkommetta awto-gowl. Sitt minuti wara li kellhom gowl imħassar mill-VAR, s-Slovenja skurjaw l-ewwel gowl meta Jure Balkovec ikkrossja lejn Josip Ilicic li skurja b'xutt tajjeb. Malta falliet ċans ieħor tad-deheb meta d-daqqa ta' ras ta' Montebello wara kross mingħand Teuma mar lil hinn mill-lasta. Ħames minuti biss wara li beda t-tieni perjodu tal-logħba, s-Slovenja skurjaw gowl tajjeb meta Andraž Šporar rċieva pass mill-isbaħ minn Sandi Lovrić u għeleb għal kollox il-gowlkiper Henry Bonello. Mas-siegħa logħob, Ilicic skurja t-tieni gowl tiegħu tal-ġurnata meta espona d-difiża Maltija u skurja il-ħmistax-il gowl bil-flokk Sloven. Ħames minuti wara, id-daqqa ta' ras ta' Kurt Shaw kważi laqtet il-lasta u fis-66 minuta Mbong laqqat karta safra li jfisser li se jkun sospiż mill-logħba li jmiss kontra Ċipru. Wara dan, s-Slovenja skurjaw ir-raba' gowl tagħhom meta s-sostitut Benjamin Šeško skurja l-ewwel gowl mat-tim nazzjonali Sloven. Is-Slovenja kważi skurjaw gowl ieħor fl-aħħar minuti tal-logħba meta x-xutt ta' Domen Črnigoj laqat il-lasta. B'din it-telfa, Malta ġiet eliminata mill-Kwalifikazzjoni tat-Tazza tad-Dinja tal-2022 li se ssir fil-Qatar.